《题陆孔昭菊逸斋》
明代·唐桂芳

莽莽天地间，万物争敷荣。如何秋节至，零落殊无情。

乃知古达徒，爱菊良匪轻。柔条濯露洁，嫩蕊含霜清。

渊明弃彭泽，屈原著骚经。得非贞淑魂，依彼草木英。

陆子亶好古，高居澹无营。培植亦已勤，芳菲满前楹。

花下时置酒，客来更共倾。伊余縻斗粟，触目尘土婴。

惭愧黄金花，独以隐逸名。终南有捷径，勿使猿鹤鸣。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。